**Swyddfa Comisiynydd yr Heddlu a Throsedd Gwent**

**Hysbysiad Preifatrwydd**

Mae'r hysbysiad preifatrwydd hwn yn dweud wrthych chi pa fanylion personol rydym yn eu casglu, yr hyn rydym yn ei wneud â'ch gwybodaeth, pwy y gallwn rannu'r wybodaeth â nhw a pham, a'ch hawliau dros y wybodaeth rydych wedi ei rhoi i ni.

Mae'r hysbysiad preifatrwydd yma ar gael yn Saesneg hefyd.

**Pwy ydym ni**

Mae Swyddfa Comisiynydd yr Heddlu a Throsedd Gwent (Swyddfa'r Comisiynydd) yn rhoi cymorth i Gomisiynydd yr Heddlu a Throsedd (y Comisiynydd) gyflawni ei ddyletswyddau a chyfrifoldebau sy'n cynnwys dal Prif Gwnstabl Gwent i gyfrif am gyflawni plismona lleol, pennu a diweddaru cynllun heddlu a throseddu, pennu'r gyllideb a'r praesept ac ymgysylltu â'r cyhoedd a chymunedau yng Ngwent.

Swyddfa'r Comisiynydd yw'r rheolwr data ar gyfer y wybodaeth bersonol rydym yn ei phrosesu, oni bai y nodir yn wahanol.

Gallwch gysylltu â ni mewn sawl ffordd:

Trwy e-bost: Commissioner@gwent.police.uk

Ar y ffôn: 01633 642200

Trwy'r post:  Swyddfa Comisiynydd yr Heddlu a Throsedd Gwent

Pencadlys yr Heddlu

 Ffordd Parc Llantarnam

 Llantarnam

Cwmbrân

 NP44 3FW

Y Swyddog Diogelu Data yw Joanne Regan. Gellir defnyddio’r manylion uchod i gysylltu â hi. Nodwch bob gohebiaeth at sylw'r Swyddog Diogelu Data

**Eich data personol - diffiniad**

Mae Rheoliad Diogelu Data Cyffredinol y DU (GDPR) yn diffinio data personol fel *"unrhyw wybodaeth sy'n ymwneud ag unigolyn naturiol a enwir neu y gellir ei adnabod ('gwrthrych y data');mae unigolyn naturiol y gellir ei adnabod yn rhywun y gellir ei adnabod, yn uniongyrchol neu'n anuniongyrchol, drwy gyfeiriad at fanylyn megis enw, rhif adnabod, data lleoliad, manylion adnabod ar-lein, neu un neu fwy o ffactorau sy'n benodol i hunaniaeth gorfforol, ffisiolegol, genetig, feddyliol, economaidd, ddiwylliannol neu gymdeithasol yr unigolyn naturiol hwnnw".*

Felly mae data personol yn golygu unrhyw wybodaeth am unigolyn byw sy’n galluogi iddynt gael eu hadnabod o'r data hynny (er enghraifft enw, lluniau, fideos, cyfeiriad e-bost neu gyfeiriad).  Gellir adnabod unigolyn yn uniongyrchol yn defnyddio'r data eu hunain neu drwy eu cyfuno â gwybodaeth arall sy'n helpu i adnabod unigolyn byw.

**Y data y gallwn eu casglu amdanoch chi**

Mae'r rhan fwyaf o wybodaeth bersonol rydym yn ei phrosesu yn cael ei rhoi i ni'n uniongyrchol gennych chi am un o'r rhesymau canlynol:

* Rydych wedi gwneud cwyn neu ymholiad i ni.
* Rydych wedi gwneud cais am wybodaeth gennym,
* Rydych am fod yn bresennol, neu wedi bod yn bresennol mewn digwyddiad.
* Rydych wedi ymgeisio am swydd, secondiad neu swydd wirfoddol gyda ni.
* Rydych yn cynrychioli eich sefydliad.
* Rydych wedi cyflwyno cais am gyllid

Rydym hefyd yn derbyn gwybodaeth bersonol yn anuniongyrchol, yn y sefyllfaoedd canlynol:

* Oddi wrth ffigyrau cyhoeddus megis AS neu gynrychiolydd cyfreithiol sy'n cysylltu â ni ar eich rhan.
* Mae achwynwr yn cyfeirio atoch chi yn ei ohebiaeth am ei gŵyn.
* Wrth ymdrin â Heddlu Gwent mewn perthynas â chwyn rydych wedi ei gwneud i ni amdanynt.
* Wrth i gontractau gael eu cymeradwyo a’u llofnodi (mae pob contract yn cael ei ddarparu yn enw'r Comisiynydd ond mae'r gwaith yn cael ei gwblhau a'i reoli wedyn gan Heddlu Gwent).
* Mae chwythwyr chwiban yn cynnwys gwybodaeth amdanoch chi wrth riportio i ni.
* Oddi wrth reoleiddwyr neu gyrff eraill sy'n gorfodi'r gyfraith
* Mae un o'n gweithwyr yn rhoi eich manylion cyswllt fel cyswllt mewn argyfwng neu ganolwr.
* Lluniau ohonoch mewn digwyddiadau.

Os nad yw prosesu eich gwybodaeth bersonol yn anghymesur neu'n niweidiol, byddwn yn cysylltu â chi i'ch hysbysu ein bod yn ei phrosesu. ​

Mewn rhai amgylchiadau, efallai y bydd angen i Swyddfa'r Comisiynydd gael 'Categorïau Arbennig o Ddata Personol' megis gwybodaeth sy'n ymwneud ag:

* Iechyd
* Euogfarnau troseddol
* Tarddiad hiliol neu ethnig
* Barn wleidyddol
* Crefydd neu gredoau athronyddol
* Aelodaeth o blaid lafur
* Cyfeiriadedd rhywiol

**Y sail gyfreithiol dros brosesu eich data personol**Ni fydd Swyddfa'r Comisiynydd yn prosesu eich gwybodaeth oni bai bod ganddo sail gyfreithiol dros wneud hynny, fel yr amlinellir yn Rheoliad Diogelu Data Cyffredinol y DU.

Yn y rhan fwyaf o achosion bydd y wybodaeth rydym yn ei phrosesu amdanoch yn dod o dan ein **'rhwymedigaeth gyfreithiol'** megis pan fyddwch yn ymgeisio am swydd gyda ni, **'contract'** pan fyddwch yn ymrwymo i gontract â Swyddfa'r Comisiynydd neu Heddlu Gwent neu drwy gyfrwng **'cydsyniad'** megis pan fyddwch yn cysylltu â ni ynghylch cwyn, i wneud cais am gyllid neu i fod yn bresennol mewn digwyddiad megis cymhorthfa gyhoeddus. Byddwn yn cael cydsyniad gennych os ydym yn defnyddio delwedd y gellir eich adnabod ohoni mewn unrhyw lun ohonoch mewn digwyddiad.

**Rhannu eich data personol**

Gallwn ddefnyddio sefydliadau eraill fel prosesyddion data i ddarparu elfennau o wasanaethau ar ein cyfer. Mae gennym gontractau neu Gytundebau Rhannu Gwybodaeth ar waith i sicrhau bod pob deddfwriaeth diogelu data'n cael ei bodloni mewn perthynas â rhannu eich gwybodaeth bersonol. Mae hyn yn golygu na allant wneud unrhyw beth gyda'ch gwybodaeth bersonol oni bai ein bod wedi rhoi cyfarwyddyd iddynt wneud hynny. Ni fyddant yn rhannu eich gwybodaeth bersonol gydag unrhyw sefydliad ar wahân i ni. Byddant yn ei dal yn ddiogel ac yn ei chadw am y cyfnod rydym yn gorchymyn.

Ni fyddwn yn rhannu eich gwybodaeth ag unrhyw drydydd partïon at ddibenion marchnata uniongyrchol.

Er mwyn ymlynu wrth ein rhwymedigaethau cyfreithiol a bodloni ein cyfrifoldeb i'r cymunedau rydym yn eu gwasanaethu, mae angen i ni weithio â sefydliadau partner yn aml.

I sicrhau bod ein partneriaethau'n gweithio'n effeithiol, efallai y bydd angen i ni rannu eich gwybodaeth bersonol a sensitif gydag awdurdodau a phartneriaid eraill megis:

* Heddlu Gwent.
* Awdurdodau lleol.
* Y Swyddfa Gartref.
* Grwpiau cymunedol.
* Elusennau.
* Endidau dielw eraill.
* Contractwyr.
* Asiantaethau cyflogaeth.
* Swyddfa'r Comisiynydd Gwybodaeth.
* Swyddfa Annibynnol Ymddygiad yr Heddlu.
* Archwilwyr mewnol ac allanol.
* Cydbwyllgor Archwilio.

Efallai y bydd achlysuron hefyd pan fydd angen i ni rannu eich gwybodaeth bersonol er mwyn diogelwch y cyhoedd, megis:

* Ar gyfer ymchwilio, canfod ac atal trosedd.
* Lle y mae dyletswydd gyfreithiol i rannu'r wybodaeth a bod pwysigrwydd gwneud hynny'n drech na phwysigrwydd cyfrinachedd.
* Os oes peryglon difrifol i'r cyhoedd, ein staff neu weithwyr proffesiynol eraill.
* I amddiffyn plant neu oedolion bregus.
* Mae buddiannau cyhoeddus sy'n drech na'r ddyletswydd o gyfrinachedd.

Mae'n bosibl y bydd amgylchiadau penodol hefyd lle y mae rhwymedigaeth gyfreithiol arnom i rannu gwybodaeth megis mewn perthynas ag ymdrin â chwynion.

**Am ba hyd ydym ni'n cadw eich data personol?**

Mae eich data personol yn cael eu cadw'n unol â'n [hamserlen cadw](https://www.gwent.pcc.police.uk/en/transparency/publications/records-management-policy-and-retention-and-disposal-schedule/).

Cafodd polisi cadw Swyddfa'r Comisiynydd ei ddrafftio yn unol â chanllawiau Cyngor Cenedlaethol Penaethiaid yr Heddlu ar gadw cofnodion heddlu ac yn unol â chanllawiau arfer gorau a gyhoeddwyd gan yr Archifau Cenedlaethol.

**Eich hawliau mewn perthynas â'ch data personol**

O dan gyfraith diogelu data, mae gennych chi hawliau y mae angen i ni eich gwneud yn ymwybodol ohonynt. Mae'r hawliau sydd ar gael i chi'n dibynnu ar ein rheswm dros brosesu eich gwybodaeth.

Eich hawl i fynediad

Mae gennych hawl i ofyn i ni am gopïau o'ch gwybodaeth bersonol. Mae'r hawl hon yn berthnasol bob amser. Mae rhai eithriadau sy'n golygu efallai na fyddwch bob amser yn derbyn yr holl wybodaeth rydym yn ei phrosesu. [Gallwch ddarllen mwy am yr hawl hon yma](https://ico.org.uk/for-the-public/your-right-to-get-copies-of-your-data/).

Eich hawl i gywiriad

Mae gennych hawl i ofyn i ni gywiro gwybodaeth rydych chi'n credu sy'n anghywir. Mae gennych hawl hefyd i ofyn i ni gwblhau gwybodaeth rydych chi'n credu sy'n anghyflawn. Mae'r hawl hon yn berthnasol bob amser. [Gallwch ddarllen mwy am yr hawl hon yma](https://ico.org.uk/for-the-public/your-right-to-get-your-data-corrected/).

Eich hawl i ddileu

Mae gennych hawl i ofyn i ni ddileu eich gwybodaeth bersonol mewn rhai amgylchiadau. [Gallwch ddarllen mwy am yr hawl hon yma.](https://ico.org.uk/for-the-public/your-right-to-get-your-data-deleted/)

Eich hawl i rwystro prosesu

Mae gennych hawl i ofyn i ni rwystro eich gwybodaeth rhag cael ei phrosesu mewn rhai amgylchiadau. [Gallwch ddarllen mwy am yr hawl hon yma](https://ico.org.uk/for-the-public/your-right-to-limit-how-organisations-use-your-data/).

Eich hawl i wrthwynebu prosesu

Mae gennych hawl i wrthwynebu prosesu os ydym yn gallu prosesu eich gwybodaeth oherwydd bod y broses yn rhan o'n tasgau cyhoeddus, neu o fewn ein buddiannau cyfreithiol. [Gallwch ddarllen mwy am yr hawl hon yma.](https://ico.org.uk/for-the-public/the-right-to-object-to-the-use-of-your-data/)

Eich hawl i symudedd data

Dim ond ar gyfer gwybodaeth rydych wedi ei rhoi i ni mae hyn yn berthnasol. Mae gennych hawl i ofyn i ni drosglwyddo'r wybodaeth rydych wedi ei rhoi i ni o un sefydliad i un arall, neu ei rhoi i chi. Nid yw'r hawl yn berthnasol oni bai ein bod yn prosesu gwybodaeth sy'n seiliedig ar eich cydsyniad neu o dan gontract gyda chi neu mewn trafodaethau am ymrwymo i gontract gyda chi ac mae'r prosesu'n awtomatig. [Gallwch ddarllen mwy am yr hawl hon yma.](https://ico.org.uk/for-the-public/your-right-to-data-portability/)

Nid oes gofyn i chi dalu unrhyw gostau am arddel eich hawliau. Os byddwch yn gwneud cais, mae gennym ni un mis i ymateb i chi.

Cysylltwch â ni ar commissioner@gwent.police.uk os ydych eisiau gwneud cais.

**Cadw eich gwybodaeth yn ddiogel**

Rydym wedi ymroi i sicrhau bod eich data personol yn ddiogel. Er mwyn atal mynediad heb awdurdod neu ddatgeliad, rydym wedi rhoi gweithdrefnau ffisegol, electronig a rheoli ar waith i ddiogelu'r wybodaeth rydym yn ei chadw amdanoch chi. Mae'r rhain yn cynnwys:

* Mannau gwaith diogel
* Hyfforddiant ymwybyddiaeth o ddiogelwch gwybodaeth i staff
* Rheolyddion mynediad ar bob system
* Data personol wedi’u hamgryptio
* Profion systemau TG

**Trosglwyddiadau y tu allan i'r Ardal Economaidd Ewropeaidd**

Nid ydym yn rhannu gwybodaeth bersonol y tu allan i'r Ardal Economaidd Ewropeaidd yn rheolaidd.  Mewn amgylchiadau prin iawn lle y gall eich gwybodaeth bersonol fod wedi cael ei throsglwyddo y tu allan i'r Ardal Economaidd Ewropeaidd, cewch eich hysbysu ymlaen llaw, ar yr amod nad yw hynny'n gwrthdaro ag unrhyw rwymedigaeth gyfreithiol a orfodir arnom.

**Newidiadau i'r hysbysiad preifatrwydd hwn**

Mae ein hysbysiad preifatrwydd yn cael ei adolygu'n rheolaidd i sicrhau ei fod yn gyfredol a chywir.

**Os ydych yn anfodlon**

Rydym yn pennu safonau uchel iawn ar gyfer casglu a defnyddio data personol yn briodol ac rydym yn ystyried unrhyw gŵynion yn ddifrifol iawn. Hoffem i chi dynnu ein sylw at unrhyw ddigwyddiad lle rydych yn credu bod y defnydd o ddata'n annheg, yn gamarweiniol neu'n amhriodol. Rydym yn croesawu unrhyw awgrymiadau ar gyfer gwella hefyd. Cysylltwch â'n Swyddog Diogelu Data yn y lle cyntaf.

Os ydych yn dal yn anfodlon ar ôl cysylltu â'n Swyddog Diogelu Data, gallwch wneud cwyn i'r Comisiynydd Gwybodaeth:

Swyddfa'r Comisiynydd Gwybodaeth

Wycliffe House

Water Lane

Wilmslow

Swydd Gaer

SK9 5AF

Rhif llinell gymorth: 0303 123 1113

Gwefan Swyddfa'r Comisiynydd Gwybodaeth: [www.ico.org.uk](http://www.ico.org.uk)

**Diweddarwyd 4 Awst 2023.**